Stinus Lindgreen (RV), 2022-05-05:
Tak, formand.
Vi skal jo diskutere muligheden for en midlertidig forsøgsordning med legalisering af cannabis, så salget kan foregå under ordnede forhold.
I stedet for at tage ud til de kriminelle på Staden kan man købe cannabis i offentligt drevne butikker under sikre rammer.
Men hvorfor det?
Vi har jo netop hørt, at brugen af cannabis, særlig blandt unge, er i stigning, og at der er adskillige risici forbundet med brugen af cannabis.
Der er ingen tvivl om, at der kan være negative konsekvenser ved brug af cannabis, særlig hvis det er et meget hyppigt eller et meget stort forbrug.
Det påvirker ens kognitive evner og vil naturligvis påvirke ens dagligdag, skolegang eller arbejdsliv, hvis man er daglig bruger.
Risikoen for decideret misbrug og afhængighed er til stede.
Mange personer med psykisk sygdom bruger cannabis som selvmedicinering.
Der er en klar social slagside i cannabismisbrug, man kommer i kontakt med kriminelle miljøer, og der kan derfor også være en risiko for, at man bliver introduceret til andre hårde og langt farligere stoffer.
Så med alt det i baghovedet, hvorfor så overhovedet bringe dette forslag op?
Ja, det er netop på grund af disse udfordringer, at det er på sin plads at tænke nyt.
Det er helt oplagt, at den hidtidige indsats ikke har virket.
Det er stadig ufattelig nemt at få fat i cannabis, og man er ikke kommet problemet med overforbrug eller den sociale slagside til livs.
Tværtimod kunne man pege på, at den hidtidige praksis jo har medvirket til i hvert fald dele af problematikken.
Risikoen for at blive konfronteret med et hårdt kriminelt miljø skyldes jo, at det i sagens natur er de kriminelle, der sidder på markedet.
Ved at legalisere cannabis får man flyttet det over i et kontrolleret miljø og fjerner derfor den risiko.
Det betyder også, at man ikke længere risikerer at blive introduceret for hårde stoffer, fordi man har afkoblet de to ting.
Samtidig er det væsentligt at påpege, at forskningen ikke viser et klart signal om, at cannabis medfører en øget risiko for brug af hårde stoffer; nok snarere at dem, der i forvejen bruger de hårde stoffer, kan substituere med cannabis, og her er kausaliteten altså ret væsentlig.
Og dette forslag kan jo potentielt være med til at afhjælpe denne problematik.
Jeg er selvfølgelig ikke så naiv, at jeg tror, at dette forslag vil få al kriminalitet til at forsvinde.
Det er klart, at de kriminelle miljøer nok skal finde nye indtægtskilder, og der vil også givet været et illegalt marked for cannabis.
Men man kan da ikke med god samvittighed sige, at en legalisering ikke vil ramme de kriminelle miljøer.
Selvfølgelig vil den det, og jo større en andel, vi kan flytte over i de offentlige kasser og tage væk fra de kriminelle, jo bedre er det.
Der er også en bekymring for, at legalisering vil føre til en voldsom stigning i antallet af unge, der begynder at bruge cannabis, men heller ikke her er der klar evidens for, at det er tilfældet, når man ser på erfaringerne fra andre lande, der har gjort netop det.
Til gengæld er der en velbegrundet bekymring for, at det kan føre til et større forbrug hos dem, der i forvejen har et for stort forbrug, og netop derfor er det vigtigt, at salget følges op med en kyndig rådgivning om og hjælp til afvænning.
Der er ingen tvivl om, at et stort og dagligt forbrug af cannabis vil have store konsekvenser.
Det samme gør sig jo gældende ved et stort og dagligt forbrug af et andet lovligt rusmiddel, alkohol, som også påvirker dagligdag, job og skolegang.
Misbrugsproblemer er reelle og skal håndteres som sådan, hvad enten det er alkohol, cannabis eller noget tredje.
Målet med dette forslag er netop at tage bedre hånd om de problemer, der rettelig er på området.
Flere har også nævnt risikoen for angst og psykoser, og det er ganske rigtigt, at der er risiko for hashpsykoser ved et stort forbrug af cannabis.
Det er der, og derfor skal misbrug tages alvorligt og afhjælpes.
Men i forhold til den anden del, den her korrelation imellem brug af cannabis og en øget risiko for eller forekomst af angst og psykoser, er det vigtigt at overveje, om kausaliteten faktisk er en anden, nemlig at det er personer, der har begyndende psykoser og har begyndende angst, som begynder at dulme deres symptomer ved at selvmedicinere.
Og netop derfor er det også en god grund til at finde og hjælpe dem bedst muligt, for de skal nok skaffe deres cannabis på den ene eller den anden måde.
Og med det her forslag har vi mulighed for at tage markedet tilbage, finde dem, der har et reelt misbrug, og give dem den hjælp, de har brug for.
Tak for ordet.